पाएं अपने शहर की ताज़ा ख़बरें और फ्री ई-पेपरडाउनलोड करें
नई दिल्ली. 84 दंगों में मारे गए सिखों की याद में गुरुद्वारा रकाबगंज में प्रस्तावित स्मारक के शिलान्यास समारोह में विशिष्ट अतिथि के रूप में भाग लेने आए भाजपा के राष्ट्रीय अध्यक्ष राजनाथ सिंह पत्थर में अपना नाम ही खोजते दिखे।
अपना नाम नहीं दिखने के बाद राजनाथ वहां पर रुकने की खानापूर्ति कर चले गए। यही हाल लोकसभा की नेता प्रतिपक्ष सुषमा स्वराज और प्रदेश भाजपा अध्यक्ष विजय गोयल का रहा।
समारोह के बाद राजनाथ व सुषमा की अनुपस्थिति में हुए संवाददाता सम्मेलन में शिरोमणि अकाली दल बादल के मुखिया सरदार सुखवीर सिंह बादल ने आडवाणी के मान जाने के बाद जदयू की नाराजगी के बाबत पूछे गए सवाल के जवाब में यह कहा कि भाजपा व आकली का सबसे पुराना गठबंधन है। भाजपा जो निर्णय लेगी उन्हें मंजूर है लेकिन उनके बयान के उलट दिल्ली में भाजपा व शिअद के प्रदेश स्तर के संबंध सब कुछ ठीक नहीं है।
इसका ताजा उदाहरण यह है कि स्मारक के शिलान्यास कार्यक्रम के लिए छपे निमंत्रण पत्र में राजनाथ व सुषमा का नाम विशिष्ट अतिथि के तौर पर पंजाब के मुख्यमंत्री प्रकाश सिंह बादल व उप मुख्यमंत्री सुखवीर सिंह बादल से पहले था।
सूत्रों का कहना है कि दिल्ली में प्रदेश भाजपा द्वारा चुनावों में टिकट वितरण में अनदेखी व कार्यकारिणी में पद वितरण में मनमानी से नाराज अकालियों ने समारोह के लिए समाचार पत्रों में दिए गए विज्ञापन से इन दोनों का नाम हटा दिया।
इसके बाद भास्कर में 10 जून को 'निमंत्रण पत्र से हटाए गए राजनाथ व सुषमा के नाम' शीर्षक से खबर छपने के बाद पार्टी ने दोबारा एक इश्तेहार जारी किया जिसमें फिर से राजनाथ, सुषमा, वृंदा करात सहित कई लोगों का नाम प्रकाशित कर दूरियां पाटने की कोशिश की थी।
लेकिन स्मारक के शिलान्यास वाले पत्थर में पांचों तख्तों के जत्थेदार के साथ प्रकाश सिंह बादल, सुखवीर सिंह बादल व अकाली नेताओं के नाम तो हैं लेकिन राजनाथ, सुषमा के नाम फिर से गायब हैं। नियम के अनुसार शिलान्यास के पत्थर में विशिष्ट अतिथि का नाम होता है।
इस बारे में गुरुद्वारा कमेटी के अधिकारियों ने कोई भी बयान देने से मना करते हुए कहा कि स्मारक के शिलान्यास पत्थर पर राजनैतिक पार्टियों के नेताओं का नाम देना सही नहीं है।
नोटिस के बावजूद स्मारक का हुआ शिलान्यास
एनडीएमसी के नोटिस के बावजूद डीएसजीपीसी ने प्रस्तावित स्मारक का शिलान्यास किया। तय समय से एक घंटा पहले लोकसभा में नेता प्रतिपक्ष सुषमा स्वराज और पंजाब के उप मुख्यमंत्री सुखवीर सिंह बादल की मौजूदगी में अकाल तख्त साहिब के ज्ञानी गुरबचन सिंह ने रकाबगंज गुरुद्वारा परिसर में शिलान्यास किया। इससे पहले तख्त श्री केसगढ़ साहिब के जत्थेदार ज्ञानी त्रिलोचन सिंह ने अरदास किया।
इस दौरान नंदगढ़ के जत्थेदार ज्ञानी बलवंत सिंह, सांसद सुखदेव सिंह ढींढसा, हरसिमरत कौर बादल, नरेश गुजराल, दिल्ली गुरुद्वारा कमेटी के अध्यक्ष मनजीत सिंह जीके, महासचिव मनजिंदर सिंह सिरसा समेत पार्टी के वरिष्ठ नेता उपस्थित थे। प्रशासन ने समारोह के दौरान किसी भी तरह की स्थिति से निपटने के लिए गुरुद्वारा रकाबगंज को पुलिस छावनी में तब्दील कर दिया था।
समारोह के बाद सुखवीर सिंह बादल ने कहा कि स्मारक बनना राजनीति नहीं बल्कि यह पूरी तरह से कौम का मामला है। स्मारक के ब्लू प्रिंट तैयार कराए जा रहे हैं। एक साल के अंदर में इसे पूरा कर लिया जाएगा। इस बीच शिलान्यास रुकवाने के लिए हाईकोर्ट पहुंचे परमजीत सिंह सरना को झटका लगा है। हाईकोर्ट ने स्मारक बनाने पर रोक लगाने से इंकार कर दिया।
एनडीएमसी ने अदालत से कहा कि अगर नियमों का उल्लंघन करके परियोजना आगे बढ़ाई गई तो जल्द ही कानूनी कार्रवाई की जाएगी। अदालत ने हालांकि दिल्ली सरकार, एनडीएमसी, डीडीए, डीएसजीपीसी और इसके अध्यक्ष मनजीत सिंह जीके को नोटिस जारी करके याचिका पर 17 जुलाई तक जवाब मांगा है।
इस बीच समिति के वक ील सुधीर नंदराजोग ने अदालत से क हा कि स्मारक की फिलहाल केवल प्रस्तावित योजना है। ढांचे की प्रकृति कानून के मुताबिक तय होगी।
Copyright © 2021-22 DB Corp ltd., All Rights Reserved
This website follows the DNPA Code of Ethics.
hin_Deva hin_Deva awa_Deva hin_Deva hin_Deva hin_Deva awa_Deva hin_Deva hin_Deva hin_Deva hin_Deva hin_Deva hin_Deva hin_Deva hin_Deva zho_Hant eng_Latn